ຈີນຂະຫຍາຍ ກຳລັງລາດຕະເວນ ທາງທະເລ
ມີລາຍງານວ່າ ຈີນຈະຂະຫຍາຍ ກຳລັງສັງເກດການ ທາງທະເລຂອງຕົນ ໃນທົດສະວັດໜ້າ
ສື່ມວນຊົນຂອງທາງການຈີນລາຍງານວ່າ ຈີນຈະຂະຫຍາຍກຳລັງລາດຕະເວນທາງທະເລຫຼື ໜ່ວຍຍາມຝັ່ງຂອງຕົນພາຍໃນທົດສະວັດໜ້າຂະນະທີ່ຄວາມເຄັ່ງຕຶງເພີ່ມທະວີຂຶ້ນລະຫວ່າງ ປັກກິ່ງແລະບັນດາປະເທດເພື່ອນບ້ານໃນເຂດທະເລຈີນໃຕ້ກ່ຽວກັບໝູ່ເກາະໝູ່ດອນຈຳນວນ ນຶ່ງທີ່ກ່າວກັນວ່າມີຊັບພະຍາກອນທຳມະຊາດສຳຮອງໃນປະລິມານຫຼວງຫຼາຍນັ້ນ ໜັງສືພິມ China Daily ລາຍງານວ່າ ກອງກຳລັງສັງເກດການທາງທະເລຂອງຈີນຈະເພີ່ມ ເຮືອບິນ 16 ລຳແລະເຮືອອີກ 350 ລຳເຂົ້າປະຈຳການພາຍໃນປີ 2015 ແລະເພີ່ມເຈົ້າໜ້າ ທີ່ຊຶ່ງໃນປັດຈຸບັນນີ້ມີຢູ່ 9,000 ຄົນຂຶ້ນເປັນ 15,000 ຄົນພາຍໃນປີ 2020 ແລະຈຳນວນ ເຮືອຫຼືກຳປັ່ນທີ່ເຂົ້າປະຈຳການກໍຈະເພີ່ມຂຶ້ນເປັນ 520 ລຳພາຍໃນປີ 2020 ກຳລັງສັງເກດການທາງທະເລ ແມ່ນຢູ່ພາຍໃຕ້ການປົກຄອງຂອງອົງການຄຸ້ມຄອງມະຫາສະ ມຸດແຫ່ງລັດຊຶ່ງເປັນຜູ້ກຳກັບດູແລເຂດແຄມຝັ່ງທະເລແລະນ່ານນໍ້າຂອງຈີນ ໜັງສືພິມສະບັບ ນີ້ແຈ້ງໃຫ້ຊາບຕື່ມວ່າການລ່ວງລໍ້າຂອງຕ່າງປະເທດເຂົ້າໄປໃນເຂດນ່ານນໍ້າແລະເຂດອາກາດ ຂອງຈີນໄດ້ເພີ່ມທະວີຂຶ້ນ ໃນໄລຍະສອງສາມປີຜ່ານມາຄືໃນປີ 2010 ແລ້ວນີ້ ມີກຳປັ່ນຕ່າງ ປະເທດ 1,303 ລຳ ແລະເຮືອບິນອີກ 214 ລຳ ໄດ້ລ່ວງລໍ້າເຂົ້າໄປໃນເຂດແດນຊາຍແດນ ຂອງຈີນສົມທຽບໃສ່ການລ່ວງລໍ້າຮວມກັນ 110 ຄັ້ງໃນປີ 2007